
aktin normativ “PËR DISA NDRYSHIME DHE SHTESA 
NË LIGJIN NR.185/2013, “PËR BUXHETIN E VITIT 2014””
A. MËNYRA E NDËRHYRJES

Ky akt normativ propozohet në mbështetje të nenit 101, të Kushtetutës së Republikës së Shqipërisë. Në këtë dispozitë kushtetuese parashikohet që Këshilli i Ministrave, ka të drejtën e nxjerrjes e akteve normative me fuqinë e ligjit. Akte normative vlerësohen nga doktrina e së drejtës dhe nga vetë praktika e Gjykatës Kushtetutës të RSH-së, si ligje në kuptimin material të termit dhe në rast të miratimit të tij nga ligjvënësi, këto akte kthehen në ligj edhe në kuptimin formal.
 Kjo e drejtë e njohur nga Kushtetuta për Këshillin e Ministrave ka natyrë lejuese dhe përjashtimore, prandaj Kushtetuta e ka kushtëzuar ushtrimin e saj me ekzistencën e nevojës dhe urgjencës, si dhe me kontrollin përfundimtar nga Kuvendi të akteve të nxjerra
 (shih vendimin nr.24, datë 10.11.2006 të Gjykatës Kushtetuese). Në këtë kuadër, Gjykata Kushtetuese në praktikën e saj ka pranuar ndryshimin e ligjit të Buxhetit
 me anë të aktit normativ dhe vetë Kushtetuta e RSH-së nuk parashikon asnjë rezervë ligjore mbi këtë çështje. Prandaj, ky akt normativ nuk përbën shkelje as të parimit kushtetues për ndarjen e pushteteve, as cënim të parimeve të parashikuara në nenin 116 të Kushtetutës për hierarkinë e akteve normative në Republikën e Shqipërisë dhe as të parimeve të përgjithshme kushtetuese. 

Akti normativ, gjithashtu plotëson të gjitha kriteret e përcaktuara nga neni 101 i Kushtetutës dhe kriteret e analizuara nga Gjykata Kushtetuese në vendimet e saj, veçanërisht vendimi nr.24, datë 10.11.2006; vendimi nr.23, datë 16.04.2014, etj. Konkretisht, për miratimin e një akti normativ kërkohet të plotësohen kushtet që vijojnë
:

1. Nevoja dhe urgjenca si kushte për nxjerrjen e aktit normativ me fuqinë e ligjit;

2. Përkohshmëria e masave që përmban akti normativ me fuqinë e ligjit;

3. Fuqia ligjore e këtyre akteve dhe kufizimet për nxjerrjen e tyre;

4. Miratimi i aktit normativ me fuqinë e ligjit nga Kuvendi.

1. Nevoja dhe urgjenca si kushte për nxjerrjen e Aktit Normativ me fuqinë e ligjit

Neni 101 ka parashikuar ‘nevojën’ dhe ‘urgjencën’ si rrethana dhe situata fakti që vlerësohen rast pas rasti. Në rastin konkret, vendi përballet me nevoja urgjente të ndryshimit të Ligjit të Buxhetit në kuadër të nevojave urgjente për përballimin e disa shpenzimeve të paparashikuara, apo nevoja të cilat kanë ardhur si pasojë e ndryshimit të prioriteteve të ndikuara, midis të tjerash, edhe nga faktorë apo procese si ai i integrimit evropian, etj. Gjithashtu, nisur nga kërkesat e marra nga ministritë e linjës dhe institucionet e tjera të varësisë, ndodhemi para një situate ku është e domosdoshme rishpërndarja e disa fondeve duke u ndryshuar destinacionin apo për të përballuar shpenzime të paparashikuara dhe mbi të gjitha, të cilat ishin të panjohura dhe nuk mund të diheshin në momentin e miratimit të ligjit. Nga ana tjetër, natyra e këtyre nevojave financiare është urgjente, sepse kërkon pasjen e një efekti të menjëhershëm dhe këto efekte apo nevoja nuk mund të përballohen nëpërmjet miratimin me procedurë të rregullt të një ligji për ndryshimin e ligjit aktual nga Kuvendi. Njëkohësisht, as procedura e përshpejtuar për miratimin e një projektligji të mundshëm në zbatim edhe të neneve 83 dhe 84 të Kushtetutës nuk garanton arritjen e efekteve të menjëhershme dhe të domosdoshme, që e bën të mundur vetëm Akti Normativ. Prandaj, miratimi me akt normativ i këtyre ndryshimeve është e vetmja mënyrë për adresimin siç duhet të nevojës dhe përballimin e urgjencës që ato paraqesin. Kjo i jep përgjigje edhe vetë Kushtit nr.3, i cili nënkupton që Akti Normativ ka fuqinë e ligjit që në momentin e miratimin të tij, ndërkohë që ligji i miratuar, qoftë edhe me procedurë të përshpejtuar, do të kërkonte domosdoshmërisht edhe respektimin e procedurave të neneve 84 dhe 85  të Kushtetutës. 
Në rastin konkret, nevoja dhe urgjenca si dy elementë të lidhur konsistojnë në: 
a) Situata ekonomike e vendit kërkon përshpejtim të investimeve publike, me qëllim mbajtjen e saj në treguesit e parashikuar të rritjes. 

b) Fondet për pagesën e paaftësisë janë të pamjaftueshme për të përmbyllur vitin fiskal 2014. Kjo nevojë është urgjente, pasi është një nevojë sociale e shumë personave në nevojë për të marrë pagesën përkatëse, e cila duhet të paguhet sa më shpejt që të jetë e mundur si detyrim kushtetues.

c) Pagesa të tjera të institucioneve buxhetore për angazhime të marra më parë, por për të cilat nuk ka fonde të mjaftueshme dhe të cilat në rast se nuk paguhen do të krijojnë detyrime të reja të prapambetura, duke cënuar marrëveshjen me Fondin Monetar Ndërkombëtar.

d) Një nevojë tjetër për ndryshimet e bëra është edhe nevoja që Këshilli i Ministrave si ushtruesi më i madh i të drejtës së iniciativës ligjvënëse dhe vetë Kuvendi të veprojnë pa cënuar ekonominë ligjvënëse. Gjë që nënkupton se, me rastin e ekzistencës së nevojës dhe urgjencës për disa ndryshime në Ligjin e Buxhetit, mund të adresohen njëkohësisht edhe ndryshime të tjera jo domosdoshmërisht urgjente. Një gjë e tillë është logjike e kursimit legjislativ, duke mos angazhuar Këshillin e Ministrave dhe Kuvendin në procese legjislative të herëpashershme dhe të së njëjtës natyrë.  

e) Nevoja dhe urgjenca lidhet edhe me kohën e shkurtër dhe të pamjaftueshme që mbetet në dispozicion për administrimin e fondeve në kuadër të respektimit të kërkesave ligjore të legjislacionit në fuqi për Prokurimet Publike dhe marrëveshjes me FMN, nëse miratimi i ndryshimeve do të bëhej me ligj të zakonshëm nga ana e Kuvendit. 

Gjithashtu, është me rëndësi të theksohet se ndryshimet e propozuara nuk bëjnë ndryshime përsa i përket deficitit buxhetor, por konsistojnë në rishpërndarjen e shpenzimeve buxhetore mbi bazën e nevojave dhe urgjencave të reja të dala dhe të paparashikueshme, dhe që kërkon financim të menjëhershëm. 
 2. Përkohshmëria

Akti normativ vepron me fuqinë e ligjit për një periudhë kohe, maksimalisht 45 ditore. Përkohshmëria e këtij akti lidhet me kushtin e domosdoshëm të shqyrtimit të tij nga Kuvendi, i cili nëse e miraton, e kthen atë në ligj. Për këtë arsye, menjëherë pas miratimit të Aktit Normativ me fuqinë e ligjit nga Këshilli i Ministrave, ky akt do të dërgohet menjëherë për miratim në Kuvend, me qëllim fillimin e procedurave parlamentare përkatëse. Pra, miratimi i këtij Akti Normativ, nuk i heq të drejtën Kuvendit për të ushtruar kontroll formal dhe substancial mbi vetë Aktin Normativ. Gjë që do të thotë se efektet e këtij akti kufizohen me miratimin e tij brenda 45 ditëve nga Kuvendi. Ky akt normativ propozohet në zbatim të neneve 29 e 46 të ligjit nr.9936, datë 26.06.2008 “Për menaxhimin e sistemit buxhetor në Republikën e Shqipërisë”. Në këtë kuadër, Ministria e Financave propozon ndryshimet në Ligjin e Buxhetit të vitit 2014, duke u nisur nga situata makroekonomike dhe fiskale aktuale, si dhe nga nevoja për arritjen e objektivave që ka vendosur ky Buxhet. Gjithashtu, mënyra e ndryshimit nuk përbën shkelje të këtij ligji, pasi në rastet sikurse ky i yni kur plotësohen kriteret e nenit 101 të Kushtetutës, Këshilli i Ministrave merr atributet e ligjvënësit me efekt të menjëhershëm dhe të kufizuar sikurse u analizua më lartë. 

3. Fuqia ligjore e këtyre akteve dhe kufizimet për nxjerrjen e tyre
Fuqia e këtij Akti është e barabartë me atë të ligjit në kuptimin formal dhe material dhe i fillon efektet që nga momenti i miratimit dhe vlefshmëria e tij kufizohet nga miratimi i tij nga vetë Kuvendi brenda 45 ditësh. Njëkohësisht, nuk jemi përpara asnjë rasti kufizimi për nxjerrjen e tij, pasi sikurse u analizua më lartë, ky projekt-akt nuk cënon asnjë rezervë ligjore apo dispozitë tjetër kushtetuese. Për rrjedhojë, është tërësisht e lejueshme nxjerrja e një Akti Normativ me këtë objekt. 

4. Miratimi i Aktit Normativ me fuqinë e ligjit nga Kuvendi
Akti, nëse miratohet, do t’i paraqitet për miratim përfundimtar Kuvendit brenda 45 ditësh nga miratimi i tij në Këshillin e Ministrave, në përputhje të plotë me Kushtetutën dhe Rregulloren e Kuvendit. 

B.  Situata e përgjithshme FINANCIARE janar – shtator 2014

B.1 Zhvillimet kryesore makroekonomike 
Zhvillimet aktuale makroekonomike gjatë gjysmës së parë të vitit 2014, bazuar në treguesit e disponueshëm, duket se janë në linjë me parashikimet fillestare për ecurinë gjatë vitit 2014. Pritet që rritja e Prodhimit të Brendshëm Bruto (PBB-së) për vitin 2014 të jetë rreth 2.1 për qind. 

Sektori real – Aktiviteti ekonomik ka treguar shenja rimëkëmbjeje gjatë gjysmës së parë të vitit 2014. Në 3-mujorin e I-rë të vitit 2014 ekonomia shqiptare shënoi një rritje pozitive prej rreth 1.7 për qind. Sektori i “Industrisë nxjerrëse” ka udhëhequr aktivitetin ekonomik gjatë kësaj periudhe me një rritje reale prej rreth 41.6 për qind, pasuar nga “Posta dhe komunikacioni” dhe “Bujqësia” në rritje në terma realë respektivisht prej rreth 3.6 dhe 3.1 për qind. Gjatë 3-mujorit të I-rë të vitit 2014 kontribut pozitiv dhanë edhe sektorët si: “Tregti, Hotele dhe Restorante” dhe “Shërbime të tjera” me një rritje reale respektive prej rreth 2.7 dhe 2 për qind. Ndërsa sektori që ka patur tkurrje përgjatë kësaj periudhe ka qenë nën-sektori i “Industrisë Përpunuese”, me -9.9 për qind. Ende nuk janë publikuar statistikat për rritjen gjatë T2-2014, por bazuar në indikatorët e tjerë të disponueshëm duket se ekonomia ka vijuar të përshpejtojë ritmet e saj edhe gjatë tremujorit të dytë të vitit. Siç reflektohet edhe nga Treguesi i Ndjesisë Ekonomike, duket se pasiguritë në perceptimin e agjentëve ekonomikë janë ulur dhe kanë  çuar në një rritje të kërkesës së brendshme, si të konsumit ashtu edhe të investimeve. Ndërkohë kërkesa e jashtme gjatë kësaj kohe thuajse nuk ka dhënë kontribut në rritjen ekonomike, si rrjedhojë e rritjes më të shpejtë të importeve krahasuar me eksportet. Përshpejtimi i rritjes ekonomike, si dhe gjenerimi i saj kryesisht prej kërkesës së brendshme përgjatë gjysmës së parë të vitit, mbështet edhe prej një sërë treguesish të tjerë indirekt.

Pas një kohe të gjatë me rënie, Treguesi i Ndjesisë Ekonomike (TNE) shënoi nivelin 96.1 në T2-2014 me një rritje prej 5.6 pikësh nga tremujori i kaluar, ndërsa në krahasim me T2-2013 ka një rritje të fortë prej 24.5 pikë përqindjeje. Ky tregues tashmë është rikthyer në një nivel prej rreth 4.3 pikë përqindjeje mbi mesataren e 6 viteve të fundit (2008-2013) dhe qëndron lehtësisht poshtë mesatares afatgjatë. Të gjithë nën-indikatorët e këtij treguesi për të gjithë sektorët që ai mbulon (Industri, Shërbime, Ndërtim, Tregti dhe Për konsumatorët) kanë patur rritje gjatë T2-2014 dhe një pjesë e tyre janë kthyer mbi mesataren afatgjatë.

Indeksi i Tregtisë me Pakicë, i cili  është një “tregues proxy” për konsumin e mallrave, tregon gjithashtu për një rigjallërim të konsumit. Gjatë tremujorit të parë të vitit 2014 ky indeks u rrit me 5.7 % në terma volumi krahasuar me të njëjtin tremujor të vitit të mëparshëm. Ndërsa në terma vlere, ai shënoi një rritje prej 7.6 %. 

Duket se edhe investimet private kanë patur një rritje të dukshme gjatë gjysmës së parë të vitit. Kjo reflektohet nga ecuria e importit të mallrave kapitale, makineri e pajisje dhe materiale ndërtimi, të cilat gjatë periudhës janar-korrik kanë patur një rritje respektivisht prej 8 % dhe 11.5 % krahasuar me një vit më parë, të cilat tregojnë për një ripërtëritje të investimeve private në ekonomi, ndërkohë që investimet publike kanë qenë ndjeshëm më të ulta se një vit më parë. Kjo kategori mallrash të importit kanë qenë dhe një prej kontribuuesve kryesorë të rritjes së importeve totale gjatë gjysmës së parë të vitit dhe zgjerimit të deficitit të llogarisë tregtare. Ndërkohë që eksportet kanë vijuar të rriten me rreth 7.6 % gjatë shtatë muajve të parë të vitit kundrejt një viti më parë, brenda të cilave spikasin eksportet e industrisë “fason” dhe ato të mallrave bujqësore, importet totale janë rritur me rreth 8.2 % gjatë kësaj periudhe, duke çuar në një zgjerim prej rreth 8.9% të deficitit tregtar. Nga ana tjetër importet e mallrave ushqimore, pijeve dhe duhanit kanë patur një rënie. Kjo rënie, e mbështetur dhe nga rritja e prodhimit bujqësor, si dhe rritja e eksporteve të kësaj kategorie, dëshmon për ecurinë e mirë që po kalon sektori i bujqësisë dhe agro-përpunimit në tërësi, ku përveç eksporteve më të larta, një pjesë e mallrave të importit gjithnjë e më tepër vijojnë të zëvendësohen nga prodhimi vendas.

Edhe treguesit financiar suportojnë këtë vlerësimin për një ecuri më dinamike të ekonomisë gjatë gjysmës së parë të vitit. Këtu do të veçohej kredia. Pas një viti me kontraktim, gjatë tre muajve të fundit (maj-korrik) stoku i kredisë është rritur në vlerë absolute kundrejt muajve paraardhës dhe në korrik të këtij viti rritja relative në përqindje kundrejt korrikut të një viti më parë kaloi në terren pozitiv prej 0.5 %. Në të njëjtën kohë, kjo ecuri e kreditimit në ekonomi është në linjë me atë që raportohet nga sistemi bankar sa i takon lehtësimeve të kushteve të kreditimit dhe rritjes së kërkesës për kredi gjatë tremujorit të dytë dhe pritshmëritë për tremujorin e tretë. Po ashtu edhe normat e interesit të kredisë kanë njohur rënie. Tashmë norma mesatare e interesit të kredive, për të gjitha llojet e maturiteteve, qëndron në nivelin prej rreth 8.5 %, nga rreth 12 % që rezultonte në fillim të vitit 2013.

Njëkohësisht, edhe niveli i kredive me probleme nuk ka patur rritje të mëtejshme, që prej tremujorit të fundit të vitit të shkuar, siç ka ndodhur thuajse sistematikisht që prej fund vitit 2009. Madje janë vënë re disa tendenca të lehta rënieje të nivelit të këtyre kredive. Niveli i kredive me probleme deri në tremujorin e parë të vitit 2014 ka shkuar në nivelin e 24.06 %, duke pësuar një rënie prej 0.02 pikë përqindje krahasuar me tremujorin e parë të vitit 2013, ndërsa krahasuar me tremujorin e dytë të vitit 2013 ka shënuar një rënie prej 0.33 pikë përqindje.

Tentenca e inflacionit, veçanërisht gjatë tre muajve të fundit, implikon gjithashtu për një përshpejtim të konsumit, në një kohë kur presioni prej inflacionit të importuar ka qenë në nivele mjaft të ulëta, ndërsa monedha vendase ka qëndruar përgjithësisht në të njëjtin nivel kundrejt valutave të huaja kryesore. Norma e inflacionit në muajin gusht të këtij viti arriti në 2%, duke u rritur gradualisht prej nivelit 1.5 % të muajit qershor. Duket se kjo rritje e kërkesës së brendshme nuk është ushqyer nga stoku i akumuluar i kursimeve, pasi depozitat kanë vijuar të rriten gjatë gjysmës së parë të këtij viti, madje ajo është përshpejtuar disi gjatë tre muajve të fundit duke arritur në 2.4 %  në korrik të këtij viti.

Reflektimi i kësaj ecurie të ekonomisë është veçanërisht i rëndësishëm në tregun e punës. Është një prirje e njohur që tregu i punës dhe shkalla e papunësisë ndjekin ecurinë e ekonomisë me një vonesë kohore. Deri në tremujorin e parë të këtij viti norma e papunësisë ka vijuar të rritet duke kulmuar në nivelin prej 18.6 %. Ndërkohë, gjatë tremujorit të dytë të vitit 2014, sipas Anketës së Forcave të Punës, shkalla e papunësisë shënoi për herë të parë një rënie të nivelit të saj, pas një periudhe rritje më tepër se dy-vjeçare. Shkalla e papunësisë rezultoi 17.7 për qind në tremujorin e dytë të këtij viti, me një ulje prej 0.9 pikë përqindje krahasuar me tremujorin e mëparshëm (T1-2014), ndërkohë që vijon të jetë ende 1.3 pikë përqindje më e lartë se norma e papunësisë e një viti më parë (T2-2013). 

B.2 Zhvillimet kryesore fiskale
Buxheti i konsoliduar
Të ardhurat e buxhetit të konsoliduar për periudhën 8-mujore arritën në 236.4 miliardë LEK, 1.1 për qind më shumë se parashikimi për 8-mujorin e vitit 2014. Krahasuar me një vit më parë, janë arkëtuar rreth 26.1 miliardë LEK më shumë ose 12.4 për qind.

Të ardhurat nga tatimet dhe doganat ishin në nivelin 164 miliardë LEK, ose 13.6 për qind më shumë krahasuar me një viti më parë; Të ardhurat nga pushteti vendor arritën në 8.6 miliardë LEK me rritje vjetore prej 21.2 për qind më shumë krahasuar me një vit më parë; Të ardhurat nga fondet speciale arritën 42 miliardë LEK ose 5.7 % më shumë krahasuar me një vit më parë; Të ardhurat nga ndihmat rezultojnë për periudhën rreth 6.9 miliardë LEK ose 151% më shumë krahasuar me një vit më parë; Të ardhurat jo-tatimore kanë qenë për këtë periudhë rreth 14.7 miliardë LEK nga 16.1 miliardë LEK të një viti më parë, me rënie vjetore -8.5 për qind. Sipas agjencive të mbledhjes së të ardhurave, administrata doganore ka mbledhur 96.9 miliardë LEK, ndërsa administrata tatimore ka mbledhur rreth 67.1 miliardë LEK (pa përfshirë kontributet) dhe të dyja në total kanë mbledhur rreth 19.6 miliardë LEK më shumë se 8-mujori 2013, ose 13.6 % më shumë.
Në krahasim me vitin 2013, kjo performancë është më e lartë për arsye se gjatë vitit 2014 janë ndërmarrë reforma në nxitje të zhvillimit të klimës së biznesit, të cilat kanë pasur efekte negative në buxhet, por që nuk janë faktorizuar në planifikimet e të ardhurave për të dy administratat, të tilla si  heqja e TVSH-së për makineritë dhe pajisjet, garancia bankare në procesin e apelimit administrativ, etj. 

Shpërndarja e të ardhurave sipas burimit

Analiza sipas të ardhurave:
Tatimet mbi konsumin: Tatimi mbi Vlerën e Shtuar - Nga TVSH janë mbledhur gjithsej për 8-mujorin 2014 rreth 81.6 miliardë LEK ose 16.4 për qind më shumë (11.4 miliardë LEK) se një vit më parë dhe 7.5 për qind më shumë (5.6 miliardë LEK) se plani i periudhës për vitin 2014. Të ardhurat e mbledhura mbi furnizimet e brendshme janë 18.3 miliardë LEK TVSH për periudhën janar-gusht, nga 16.3 miliardë LEK të planifikuara, ose me një rritje prej 109% nga planifikimi. Performanca pozitive në këtë zë ka ardhur si rezultat i punës së mirë të administratës tatimore në mirë-administrimin tatimor. Në bazë të të dhënave të 7-mujorit 2014 nga administrata tatimore, të gjithë sektorët e ekonomisë kanë performuar me rritje nga TVSH-ja në krahasim me 7-mujorin 2013, të tillë si: sektori i prodhimit me një rritje 19.6 %, sektori i transportit me rritje prej 38.3 %; sektori i tregtisë me rreth 232. 6%. Kjo rritje ka ardhur kryesisht në bazë të punës së mirë administrative në përdorimin e pajisjeve fiskale nga tatimpaguesit dhe sektori i shërbimeve me rritje 3 %. Rënie të dukshme ka pasur sektori i prodhimit me 35.8 %.

Nga muaji shkurt 2014 filloi zbatimin procedura e re e rimbursimit nëpërmjet sistemit të Thesarit të shumave të TVSH-së, e cila siguron korrektesën në zbatimin e afateve ligjore për rimbursim e TVSH-së me synimin e moskrijimit të detyrimeve të prapambetura. Konkretisht, për periudhën 8-mujore 2014, shuma e rimbursimit të TVSH-së ka arritur në 4.1 miliardë LEK. Gjithashtu, të ardhurat e mbledhura nga importet ishin ndjeshëm mbi nivelin e pritshëm, 63.2 miliardë LEK TVSH nga 59.1 miliardë LEK të planifikuara. Për këtë periudhë, të ardhurat nga TVSH-ja në doganë përbëjnë rreth 65.2 për qind të të ardhurave gjithsej nga TVSH. Në këtë performancë të mirë të TVSH-së ndikim të ndjeshëm ka pasur TVSH në import, e cila për 8- mujorin 2014 është realizuar në masën 4.1 miliardë LEK më shumë se plani fillestar. Importet e  taksueshme janë  rritur vetëm  me 2 % për shkak edhe të rritjes mbi normë të importeve të disa artikujve kryesore të akcizës në tremujorin e fundit të vitit 2013. Ndërkohë, rritja e bazës së taksueshme për TVSH-në është rritur me 8 %, gjë që konfirmon punën më të mirë që është bërë përsa i përket kontrolleve të cilësisë dhe vlerësimit të mallrave. 
Rezultatet e mësipërme do të ishin më të larta nëse nuk do të ndikonin faktorët e mëposhtëm që kanë qenë në disfavor: 

· Kursi i këmbimit të monedhave kryesore – Kursi i Këmbimit USD/LEK 4,6 për qind më i ulët se 7-mujori 2013. Efekti negativ mbi të ardhurat nga Taksa Doganore dhe TVSH rezulton  - 839 milionë LEK
· Rënia e vlerës për ton ka sjellë si pasojë rënien e të ardhurave për ton për të gjitha mallrat e bursës. (shih tabelën mëposhtë).

Çmimet e Bursës së Mallrave Kryesore:

	Artikujt
	Origjina
	2014
	2013
	 
	 

	
	
	Çmime TON
	Njësia
	Çmime TON
	Njësia
	Diferenca 
	Në %

	Grurë
	BE
	193.00
	EURO/Ton
	208.00
	EURO/Ton
	-15.00
	-7.2

	Grurë
	Jo BE
	260.00
	USD/Ton
	267.00
	USD/Ton
	-7.00
	-2.6

	Misër
	BE
	198.00
	EURO/Ton
	248.00
	EURO/Ton
	-50.00
	-20.2

	Misër
	Jo BE
	205.00
	USD/Ton
	250.00
	USD/Ton
	-45.00
	-18.0

	Oriz
	BE
	560.00
	EURO/Ton
	590.00
	EURO/Ton
	-30.00
	-5.1

	Oriz
	Jo BE
	400.00
	USD/Ton
	490.00
	USD/Ton
	-90.00
	-18.4

	Sheqer
	Brazil
	453.00
	USD/Ton
	477.00
	USD/Ton
	-24.00
	-5.0

	Sheqer
	Tailand
	488.00
	USD/Ton
	502.00
	USD/Ton
	-14.00
	-2.8

	Sheqer
	Indi
	573.00
	USD/Ton
	560.00
	USD/Ton
	13.00
	2.3

	Vaj Luledielli
	BE
	690.00
	EURO/Ton
	930.00
	EURO/Ton
	-240.00
	-25.8

	Vaj Luledielli
	Rusi, Ukrainë
	862.00
	USD/Ton
	1147.00
	USD/Ton
	-285.00
	-24.8

	Vaj Luledielli
	Argjentinë
	1030.00
	USD/Ton
	1180.00
	USD/Ton
	-150.00
	-12.7

	Vaj misri (përpunuar)
	BE
	900.00
	EURO/Ton
	940.00
	EURO/Ton
	-40.00
	-4.3

	Hekur Ndërtimi
	Jo BE
	540.00
	USD/Ton
	585.00
	USD/Ton
	-45.00
	-7.7

	Hekur Ndërtimi
	BE
	420.00
	EURO/Ton
	430.00
	EURO/Ton
	-10.00
	-2.3

	Hekur Ndertimi
	Kinë
	440.00
	USD/Ton
	490.00
	USD/Ton
	-50.00
	-10.2

	Benzin
	
	1026.00
	USD/Ton
	1040.00
	USD/Ton
	-14.00
	-1.3

	Gazoil D1
	
	906.00
	USD/Ton
	942.00
	USD/Ton
	-36.00
	-3.8

	
	
	
	
	
	
	
	


Burimi: Drejtoria e Përgjithshme e Doganave

Lidhur me TVSH ka pasur dhe politika të reja fiskale gjatë 2014, dy prej të cilave kanë ndikuar negativisht në realizimin e të ardhurave nga TVSH-ja në import, por që efekti negativ i tyre është neutralizuar nga mirë-administrimi doganor. 
· Barnat: Nga 1 prill 2014 është hequr TVSH për barnat. Vlerësimi i impaktit në të ardhura nga TVSH ka qenë 1 miliardë LEK për gjithë vitin. Në periudhën prill- korrik 2014, heqja e këtij përjashtimi ka ndikuar me rreth 894 milionë LEK, pra rreth 450 milionë LEK më shumë se plani.

· Makineri dhe pajisje: Në muajin maj 2014 hyri në fuqi vendimi ministror, i cili zgjeroi listën e makinerive dhe pajisjeve që përjashtohen nga TVSH-ja. Ky vendim synoi uljen e mëtejshme të kostove të biznesit, për të rritur industrializimin e biznesit investues dhe prodhues në vend. Efekti negativ i shtuar është rreth 1 miliardë LEK.

Tatimet mbi konsumin: Akciza

Të ardhurat gjithsej nga akciza për periudhën janar-gusht arritën në rreth 24.85 miliardë LEK, 5.9 për qind më shumë krahasuar me të njëjtën periudhë të vitit 2013, por duke qenë ndjeshëm nën nivelin e pritshëm, me rreth -14.9 për qind më pak. Të dhënat mbi akcizën pasqyrohen të përmbledhura në tabelën e mëposhtme, lidhur me akcizën e paguar dhe zhdoganimet e mallrave të forta. Të gjitha mallrat e forta rezultojnë me rënie të ndjeshme kundrejt 8-mujorit të një viti më parë (përveç karburanteve, tek e cila ka ndikuar dhe rënia e prodhimit vendas). Tek birra kjo ecuri pasqyron pjesërisht faktorin sezonal, si dhe rritjen e prodhimit vendas, që në sasi zëvendëson birrën e importit. Ndërsa ajo që bie më shumë në sy është importi i cigareve, që ka rënie të ndjeshme (krahasuar me mesataren e 8-mujorit gjatë 5 viteve të fundit është sasia më e vogël e importuar, me 1779 ton cigare). Kundrejt së njëjtës periudhë të vitit të kaluar është importuar 13.5 % më pak. 
Nga 1 janar 2014, hyri në fuqi ligji për rritjen e masës së akcizës së cigareve me                      20 LEK/paketa. Operatorët ekonomikë i paraprinë rritjes së nivelit të akcizës së cigareve me rritjen e importeve në muajin dhjetor 2013 në masën 174 %, krahasuar me dhjetorin 2012, duke krijuar stok për muajt e parë të vitit 2014.
Importi i mallrave të forta, në periudhën Janar-Gusht

	Emërtimi
	2010
	2011
	2012
	2013
	2014

	Karburante (ton)
	323,204
	285,063
	271,076
	277,660
	295,815

	Cigare (ton)
	2,577
	1,937
	2,248
	2,056
	1,779

	Birra (000 litra)
	25,755
	22,499
	21,992
	20,751
	18,821

	Kafe (ton)
	3,777
	4,267
	4,849
	4,742
	4,656

	Rritja përqind
	
	
	
	
	

	Karburante
	11.3
	-11.8
	-4.9
	2.4
	6.5

	Cigare
	-2.8
	-24.8
	16
	-8.5
	-13.5

	Birra
	-3.3
	-12.6
	-2.3
	-5.6
	-9.3

	Kafe
	-15.1
	13
	13.6
	-2.2
	-1.7


Taksimi i tregtisë ndërkombëtare: Taksa doganore

Të ardhurat nga taksa doganore për periudhën janar-gusht 2014 janë rreth 3.7 miliardë LEK, 0.03 për qind më shumë se parashikimi. Krahasuar me të njëjtën periudhë të vitit 2013, të ardhurat nga kjo taksë janë rritur me 2.8 për qind. Kjo rritjen vjen e reflektuar me rritjen e TVSH-së në import.
Taksimi i të ardhurave: Tatimi mbi të Ardhurat Personale

Të ardhurat nga tatimi mbi të ardhurat personale arritën në 18.3 miliardë LEK për periudhën janar-gusht, ose -5.9 për qind më pak se periudha e një viti më parë dhe me realizim të planit për vitin 2014 në masën 98.23 për qind. Ky zë ka ecur mirë për periudhën 8-mujore 2014 me një minus prej vetëm 0.33 miliardë LEK. Ecuria e mirë e kësaj takse bazohet në faktin se në këtë zë përfshihen disa taksa, ku më e rëndësishmja dhe më me peshë në totalin e kësaj takse është tatimi mbi të ardhurat personale nga punësimi. Nga 1 janar 2014, tatimi mbi të ardhurat personale nga punësimi u ul për rreth 97 % të totalit të të punësurave në të gjithë vendin, politikë kjo e cila solli një kosto negative në të ardhurat nga kjo taksë, të vlerësuara me minus 1.5 miliardë LEK (tatimi mbi të ardhurat personale nga punësimi). 
Përgjatë 8 muajve të parë të vitit 2014 vërehet se pavarësisht nga negativiteti në të ardhura të kësaj takse, në sajë të mirë-administrimit tatimor, të gjithë zërat e tjerë të tatimit mbi të ardhurat personale kanë pasur një trend rritës në krahasim me 7-mujorin 2013, të tilla si: tatimi mbi dividentin dhe aksionet është rritur me 20 %; të ardhurat nga tatimet në burim janë rritur me 14%; të ardhurat nga shitja e pasurisë së paluajtshme janë rritur me 74 %, ndërsa tatimi mbi interesat është ulur me rreth 17 % në krahasim me të dhënat e vitit të kaluar, si rezultat kjo edhe i rënies së normave të interesit.

Taksimi i të ardhurave nga biznesi

Të ardhurat nga tatim fitimi dhe taksa vendore e biznesit të vogël arritën në 15.4 miliardë LEK, që përbën vetëm 7.1 për qind të të ardhurave tatimore në total. Të ardhurat nga tatimi mbi fitimin për 8-mujorin 2014 arritën në rreth 13.9 miliardë LEK, nga 10.3 miliardë LEK të mbledhura një vit më parë, me një rritje prej 35 për qind. Tatimi mbi fitimi është një taksë, e cila ka pasur politikë të re fiskale gjatë vitit 2014, me rritje të normës nga 10 % në 15 % duke filluar nga 1 janar 2014. Në bazë të të dhënave të 8-mujorit 2014, kjo taksë ka ecur sipas planifikimit dhe vlerësimeve fillestare të impaktit të reformës. Të gjithë sektorët e ekonomisë kanë ecur mirë me këtë zë, me përjashtim të sektorit shtetëror. Planifikimi fillestar për një rritje prej 7 miliardë LEK nga rritja e normës së tatimit mbi fitimin ka ecur sipas planifikimit. Mosrealizimi i periudhës prej rreth 1 miliardë LEK ka ardhur nga dy kompanitë e mëdha KESH dhe CEZ, të cilat vitin e kaluar kanë paguar tatim fitimin po në masën 1 miliardë LEK. Duhet theksuar se nën këtë zë, për periudhën 8-mujore 2014, është rritur numri i tatimpaguesve me rreth 900 tatimpagues të rinj, në saj të përmirësimeve administrative të administratës tatimore.

Të ardhurat nga tatimi i thjeshtuar mbi biznesin e vogël  arritën 1.5 miliardë LEK, me një rritje prej 190 % më shumë se planifikimi i periudhës. Kjo mbi-performancë e të ardhurave nga ky zë ka ardhur si rezultat i reformës që Qeveria ndërmorri në 1 Janar 2014, ku u hoq tatimi mbi biznesin e vogël dhe tatimi mbi të ardhurat personale në masën prej 10 % u zëvendësua me tatimin e thjeshtuar mbi fitimin në masën 7.5 % ose sa 1/2 e tatimit mbi fitimin. Përpos kësaj reforme tatimore, ndryshoi dhe administrimi i kësaj takse, i cili i kaloi Administratës Tatimore Qendrore. Në sajë të këtyre ndryshimeve të rëndësishme, rezultatet e 8 muajve të parë të 2014 tregojnë për një rritje të dukshme, jo vetëm të të ardhurave nga tatimi i thjeshtuar mbi biznesin e vogël, por edhe të taksave të tjera lokale. Kjo, është tërësisht e lidhur me rritjen e kapaciteteve njerëzore të njësive të qeverisjes vendore, në rritjen e performancës së tyre në mbledhjen e taksave të veta.

Taksimi i pasurisë

Për qëllime analize, këtu përfshijmë tatimin mbi ndërtesat dhe mbi tokën bujqësore. Për 8 mujorin 2014 taksat mbi pasurinë arrijnë në 2.65 miliardë LEK nga 2.5 miliardë LEK të parashikuara dhe 47 për qind më të larta se një vit më parë. Kjo taksë ka përbërë një ndër taksat më të keqperfomuara në sistemin tatimor të pushtetit vendor dhe mbi-performanca e kësaj takse për 8-mujorin 2014 lidhet ngushtë me rritjen e kapaciteve të pushtetit vendor në mbledhjen e taksave të veta, kapacitete këto të krijuara nga mos-administrimi më i taksës së biznesit të vogël. 

Taksat nacionale

Të ardhurat nga taksat nacionale në total për periudhën janë 21.7 miliardë LEK dhe duke e krahasuar me të njëjtën periudhë të një viti më parë, të ardhurat nga ky grup taksash kanë pësuar një rritje prej 20.2 për qind. Në këtë zë përfshihen një grup taksash të cilat në totalin e tyre kanë pasur një performancë shumë pozitive krahasuar me 2013. Kështu në krahasim me të njëjtën periudhë të vitit të kaluar, për 7-mujorin 2014 të ardhurat nga lojërat e fatit janë rritur me rreth 43 %, të ardhurat nga taksa e qarkullimit janë rreth 122 % më shumë; të ardhurat nga taksa për veprime gjyqësore ka një rritje prej 207 % më shumë; ndërsa të ardhurat nga renta minerare për shitjet brenda vendit kanë një rritje me rreth 47%, rezultat ky i lidhur me rritjen e kontrollit dhe mirë-administrimin tatimor tek subjekte me leje shfrytëzimi.

Lidhur me taksat nacionale, performanca jo pozitive në disa zëra ka ardhur kryesisht si rezultat i uljes së rentës minerare në eksport dhe taksës vjetore të makinave të përdorura. Në periudhën janar-qershor 2014, taksa e makinave të përdorura është 2 herë më e vogël se masa e kësaj takse në 6-mujorin 2013, për arsye se në 17 maj 2013 kjo taksë u përgjysmua. Të ardhurat nga kjo taksë për 7-mujorin 2014 janë rreth 30 % më të ulëta se 7-mujori 2013. Ndërsa rënia e të ardhurave nga renta mineraee në eksport është ndikuar nga ulje të eksporteve të produkteve minerare, si dhe rënie të çmimeve. Ky mosrealizimi i rentës minerare është tërësisht i lidhur me performancën e industrisë nxjerrëse-përpunuese, që varet nga faktorë rregullatorë të brendshëm dhe konjukturat e tregut ndërkombëtar. 

25 Kriperat; sulfuret; oksidet dhe guret; 

materialet suvatuese, gelqere dhe 

çimento 818,110 63,824,809 840,459 61,881,663 22,349 3 -1,943,146 -3

26 Xeheroret, zgjyrat dhe hiri 788,668 536,799,640 761,896 480,390,270 -26,772 -3 -56,409,370 -11

27 Lendet djegese minerale, vajrat 

minerale dhe produktet e distilimit te 

tyre; substancat bituminoze; dyllet 

minerale 824,204 4,573,125,844 763,662 4,140,414,021 -60,542 -7 -432,711,823 -9

32 Ekstraktet ngjyrosese dhe tanike; 

taninet dhe derivatet e tyre; ngjyrosesit, 

pigmentet dhe lende te tjera ngjyrosese; 

bojrat dhe llustrosesit; stuko dhe 

mastiçet e tjera; bojrat e shkrimit

7,131 364,387 9,021 480,749 1,889 26 116,362 32

68 Artikujt prej guri, allçie, çimentoje, 

asbesti, mike apo materiale te ngjashme

4,921 2,500,640 4,047 2,223,602 -875 -18 -277,038 -11

69 Produkte qeramike 49,828 759,127 56,507 823,705 6,679 13 64,578 9

72 Giza dhe çeliku 13,951 46,502,634 21,443 62,665,629 7,492 54 16,162,995 35

TOTAL 3,630,483 5,223,877,081 2,457,034 4,748,879,639 -49,780 -32 -474,997,442 -9


     Burimi:  Drejtoria e Përgjithshme e Doganave

Kontributet e sigurimeve shoqërore dhe shëndetësore

Të ardhurat nga fondet speciale për periudhën janar-gusht 2014 arritën në 42 miliardë LEK, me një rënie prej -0.07 për qind kundrejt planit, dhe 5.8 % më shumë krahasuar me të njëjtën periudhë të një viti më parë. Ky grup të ardhurash përbën rreth 20 për qind të të ardhurave tatimore gjithsej për këtë periudhë. Nga totali i fondeve speciale, rreth 41.97 miliardë LEK janë kontribute të sigurimeve shoqërore dhe shëndetësore, ndërsa 63 milionë LEK të ardhura për kompensimin në vlerë të pronarëve. Nga sigurimet shoqërore janë mbledhur 36.6 miliardë LEK dhe nga sigurimet shëndetësore janë mbledhur 5.4 miliardë LEK. Të ardhurat nga kontributet e sigurimeve shoqërore dhe shëndetësore, në totalin e tyre kanë pasur një ecuri pozitive të të ardhurave për 8-mujorin 2014, por midis të dy zërave evidentohen të ardhurat nga kontributet e sigurimeve shoqërore që kanë pasur performancë me 103 %. Performanca e të ardhurave të kontributeve shoqërore është e lidhur me përmirësimin administrativ nga administratat tatimore në rritjen e numrit të kontribuesve në skemë, në sajë të përmirësimit të shërbimit ndaj tatimpaguesve dhe rritjes së vizitave fiskale. Kështu, referuar të dhënave të administratës tatimore, për 7-mujorin 2014 ka një rritje prej 9.74 % të numrit të subjekteve tatimpagues të kontributeve krahasuar me 7-mujorin 2013, rritje kjo e evidentuar në të gjithë sektorët e ekonomisë.

Të ardhura të tjera vendore

Të ardhurat e mbledhura nga taksat vendore për periudhën janar-gusht arritën 8.6 miliardë LEK nga 6.6 miliardë LEK të planifikuara, ndërsa kundrejt 8-mujorit të vitit 2013 të ardhurat janë rritur me 1.5 miliardë LEK (rreth 21.2 për qind më shumë). Taksat e tjera vendore (pa taksën e biznesit të vogël dhe taksat mbi pasurinë të cilat përmenden më sipër) kanë mbledhur rreth 4.5 miliardë LEK nga 3.3 miliardë LEK të parashikuara. 
Të ardhura jo-tatimore

Të ardhurat jo-tatimore përbëjnë 6.2 për qind të totalit të të ardhurave. Kategoritë më të rëndësishme të këtij grupi janë: transferimi i fitimit nga Banka e Shqipërisë, të ardhurat nga dividendët, tarifat e shërbimeve dhe të ardhurat nga institucionet buxhetore. Për 8-mujorin 2014 të ardhurat jo-tatimore janë 14.75 miliardë LEK, me rritje kundrejt periudhës së vitit 2013 me 9.1 për qind. Kontributin kryesor për këtë rezultat duket se e ka dhënë transferimi i fitimit nga Banka e Shqipërisë dhe të ardhurat e institucioneve buxhetore.

B.2.1
Rivlerësimi i të ardhurave nga Tatimet dhe Doganat, deri në fund të vitit 2014
Nga vlerësimi i të ardhurave nga Tatimet dhe Doganat për 8 mujorin 2014, vlerësohet se për vitin 2014 totali i të ardhurave nga Tatimet dhe Doganat do të mbetet në planifikimin fillestar prej 260.5 miliardë Lek. Duke analizuar perfomancën sipas zërave, është bërë një rishikim i të ardhurave sipas zërave nga planifikimi fillestar. Ky vlerësim bazohet në të dhënat faktike të 8- mujorit 2014, duke bërë rivlerësim të 4 muajve të mbetur shtator-dhjetor 2014. Nga ky vlerësim rezulton se të ardhurat totale nga TVSH (TVSH në import dhe TVSH e brendshme) rriten me 7.4 miliardë LEK, të ardhurat nga tatimi mbi fitimin ulen me 1.1 miliardë LEK; të ardhurat nga akciza ulen me 3.8 miliardë LEK, të ardhurat nga tatimi mbi të ardhurat personale ulen me rreth 300 milionë LEK dhe të ardhurat nga taksat nacionale ulen me 2.2 miliardë LEK.
	 
	Vlerësim Buxheti 2014
	Buxheti 2014
	Dif Vler/Buxheti fillestar 2014

	Nga Tatimet dhe Doganat
	260,517
	260,517
	0

	Tatimi mbi Vlerën e Shtuar
	125,797
	118,382
	7,415

	Tatimi mbi Fitimin
	21,904
	23,007
	-1,103

	Akciza
	44,520
	48,365
	-3,845

	Tatimi mbi të Ardhurat Personale
	28,202
	28,503
	-301

	Taksa Nacionale dhe të tjera
	34,154
	36,357
	-2,203

	Taksa Doganore
	5,940
	5,903
	37


Të ardhurat totale nga TVSH-ja vlerësohet të rriten me 7.4 miliardë LEK nga buxheti fillestar, pra në masën 125.79 miliardë LEK nga 118,38 miliardë LEK të parashikuara në Buxhetin e shtetit 2014. Kjo rritje e performancës së TVSH-së vjen si rezultat i ecurisë së mirë të kësaj takse për 8-mujorin e parë të këtij viti, ecuri e cila u gjykua se do të vazhdojë edhe për katër muajt e mbetur.
Të ardhurat nga akciza për 4 muajt e mbetur parashikohen të mbeten sipas planifikimit fillestar. Në total të ardhurat nga akciza vlerësohen të jenë 44.5 miliardë LEK nga 48.36 miliard LEK planifikimi. Diferenca është krijuar gjatë 8-mujorit 2014, me argumentin se plani i muajve të mbetur do të realizohet për arsye se ka mbaruar efekti i paketës 2014. 

Të ardhurat nga taksa doganore parashikohen të rriten me 1.7 % nga planifikimi për katër muajt e mbetur, duke ruajtuar trendin pozitiv të rritjes.
Të ardhurat nga tatimi mbi fitimin vlerësohen  21.9 miliardë LEK ose minus 1.1 miliardë LEK nga planifikimi fillestar, duke faktorizuar minusin e krijuar nga mospagesa e CEZ dhe KESH, që është rreth -1 miliard LEK.

Të ardhurat nga tatimi mbi të ardhurat personale vlerësohet të jenë sipas planifikimit për katër muajt e mbetur, duke faktorizuar minusin e krijuar në 8-mujorin 2014, prej rreth                    300 milionë LEK.
Të ardhurat nga taksa nacionale vlerësohen të jenë rreth 34.1 miliardë LEK ose 2.2 miliardë LEK më pak se planifikimi fillestar. Në këtë vlerësim në ulje të taksave nacionale është marrë në konsideratë trendi negativ i të ardhurave nga renta minerare në eksport, trend i cili është vlerësuar që do të vazhdojë edhe për katër muajt e mbetur të vitit, si dhe performanca e zërave të tjerë të taksave nacionale.

Të ardhurat nga Pushteti Vendor

Të ardhurat nga Pushteti Vendor janë vlerësuar me një rritje nga parashikimi fillestar në 12.7 miliardë LEK nga 10.6 miliardë LEK të parashikuara në buxhetin 2014. Ky vlerësim në rritje i të ardhurave të pushtetit vendor është bazuar në ecurinë pozitive të këtyre taksave për 8- mujorin 2014, e cila ka qenë rreth 31 % më shumë nga planifikimi.

Të ardhurat nga Fondet Speciale

Të ardhurat nga kontributet e sigurimeve shoqërore dhe shëndetësore vlerësohen të jenë 63.3 miliardë LEK, nga të cilat 55.1 miliardë LEK të ardhura nga sigurimet shoqërore dhe 8.2 miliardë LEK të ardhura nga sigurimet shëndetësore. Bazuar në të dhënat e 8-mujorit 2014, në bazë të të cilave të ardhurat nga kontributet e sigurimeve shoqërore janë rritur me 3 % më shumë nga planifikimi dhe të ardhurat nga kontributet e sigurimeve shëndetësore janë 5 % më pak se planifikimi fillestar. Pra, është ruajtur ky trend performance edhe për katër muajt e mbetur, duke rezultuar në një rritje të kontributeve shoqërore dhe ulje të kontributeve shëndetësore.

B.3  Ecuria e treguesve kryesorë buxhetorë 
Zbatimi i buxhetit të shtetit në kohë dhe në respekt të autorizimeve ligjore, përveçse një faktor orientues, kontribuon dhe nxit ekonominë nëpërmjet ekzekutimit të shpenzimeve publike. Në këtë kuadër, realizimi efektiv dhe në kohë i shpenzimeve buxhetore, sipas planit të dakordësuar edhe me Fondin Monetar Ndërkombëtar mbetet një prioritet i qeverisë dhe gjithë institucioneve të tjera buxhetore. Ministria e Financave ka kontribuar në lehtësimin e këtij procesi duke harmonizuar kërkesat e institucioneve buxhetore me politikën fiskale të Qeverisë.  

Shpenzimet e përgjithshme publike, për periudhën janar-gusht 2014, arritën në rreth 267 miliardë LEK, ose 30.8 miliardë LEK më pak se plani i periudhës prej 297.8 miliardë LEK. Në terma vjetor, shpenzimet e përgjithshme për 8-mujorin u realizuan në masën 58.5 për qind. Shpenzimet faktike, të krahasuara me planin periudhës 8-mujore janë rreth 10 për qind më të ulëta. Kjo ulje, kryesisht vjen si pasojë e nivelit më të ulët të realizimit të shpenzimeve korrente, kapitale, si dhe në zërin e likuidimit të detyrimeve të prapambetura. 

Shpenzimet korrente paraqesin një realizim të planit të periudhës prej 95.6 për qind, duke rezultuar në 214.6 miliardë LEK nga 224.4 miliardë LEK të planifikuara. Ndër zërat kryesorë që kanë ndikuar në uljen e shpenzimeve korrente, janë shpenzimet për paga, shpenzimet për interesa dhe shpenzimet për pushtetin vendor. Rishikimi i strukturave administrative të institucioneve publike, si dhe menaxhimi efektiv i kostos së personelit, ka sjellë rreth 1 miliardë LEK kursime për periudhën 8-mujore. Gjithashtu, niveli më i ulët i shpenzimeve publike është shoqëruar me një nivel deficiti më të ulët, e për rrjedhojë, nevoja më e ulët për financimin e tij, është shoqëruar me një kursim të shpenzimeve për interesa prej rreth 2.6 miliardë LEK. Ndërkohë shpenzimet për pushtetin vendor, rezultojnë rreth 4 miliardë më të ulëta në krahasim me planin e periudhës. 

Shlyerja e detyrimeve të prapambetura, vazhdon të mbetet një prioritet i qeverisë shqiptare, në kuadrin e rivendosjes së financave publike në trajektoren e qëndrueshmërisë afatgjatë. Të dhënat për shlyerjen e këtyre detyrimeve, tregojnë për një vazhdimësi normale të këtij procesi, i cili u ngadalësua paksa në muajin gusht, për arsye operacionale dhe si domosdoshmëri e zhvillimit të një auditi ndërkombëtar, pjesë e marrëveshjes me Fondin Monetar Ndërkombëtar. Në fakt, shpenzimet për pagesën e detyrimeve të prapambetura, rezultojnë në rreth 25.9 miliardë LEK, ose rreth 9 miliardë LEK më pak se plani vjetor prej 35 miliardë LEK. Procedura dokumentare është tërësisht e gatshme për ekzekutim, deri në pritje të rezultatit të auditimit. Tabela në vijim paraqet treguesit fiskalë të konsoliduar për periudhën janar-gusht 2014. 
	Të dhëna progresive (në milionë  LEK)
	
	
	
	
	
	

	Nr
	E  M  Ë  R  T  I  M  I
	Plan
	Fakt
	Diferenca
	Diferenca

	
	
	Gusht

2014
	Gusht

2014
	Fakt /

Plan
	% kundrejt
 Plan 2014
	Plani Vjetor
	%  e realizimit vjetor

	
	Totali të ardhurave
	233.821
	236.354
	2.533
	101,08%
	364.704
	64,81%

	
	Totali i shpenzimeve
	297.883
	266.993
	-30.890
	89,63%
	456.404
	58,50%

	I.
	Shpenzime Korrente
	224.353
	214.574
	-9.779
	95,64%
	349.644
	61,37%

	II.
	Shpenzime Kapitale
	38.530
	26.546
	-11.984
	68,90%
	67.260
	39,47%

	III.
	Detyrimet e prapambetura
	35.000
	25.873
	-9.127
	73,92%
	35.000
	73,92%

	
	Defiçiti
	-64.062
	-30.639
	33.423
	47,83%
	-91.700
	33,41%


Grafiku i mëposhtëm paraqet përbërjen e Shpenzimeve publike faktike për 8-mujorin e vitit 2014, në milionë LEK. Sikurse mund të konstatohet nga grafiku, shpenzimet korrente përbëjnë rreth 80 për qind të shpenzimeve faktike ose 214.574 milionë LEK; shpenzimet kapitale përbëjnë vetëm 10 për qind të shpenzimeve faktike, ose 26.546 milionë LEK; dhe shpenzimet për shlyerjen e detyrimeve të prapambetura, të cilat gjithashtu zënë rreth 10 për qind të totalit të shpenzimeve publike faktike, ose 25.873 milionë LEK. 

Sikurse evidentohet nga tabela e treguesve fiskalë të konsoliduar, të ardhurat totale janë realizuar në masën 236.4 miliardë LEK, ose 2.5 miliardë LEK më shumë se plani i periudhës                  8-mujore. Ndërkohë, realizimi i shpenzimeve të përgjithshme në masën 267 miliardë LEK, pra rreth 11.4 për qind më pak se plani i periudhës, është shoqëruar me një deficit buxhetor prej rreth 30.6 miliardë LEK, ose 52 për qind më të ulët se plani prej rreth 64 miliardë LEK. Paraprakisht mund të themi se kjo rritje e të ardhurave, shoqëruar me shpenzime publike më të ulëta, përveçse krijon premisat për një rivendosje të financave publike në një trajektore qëndrueshmërie afatgjatë, rrit edhe besueshmërinë e qeverisë në raport me tregun dhe partnerët kombëtar dhe ndërkombëtarë. 

Shpenzimet kapitale, në vijim të monitorimit për periudhën janar-gusht 2014 dhe pas analizës së ecurisë së realizimit të investimeve publike me financim të brendshëm dhe të huaj, është konstatuar një mosrealizim i theksuar në investimet me financim të huaj, ndërkohë që realizimi i investimeve me financim të brendshëm paraqitet në nivele të kënaqshme. 

Në bazë të raportit 8 mujor të realizimit të investimeve publike, investimet me financim të brendshëm paraqiten në një nivel realizimi prej rreth 47 përqind, ndërkohë që investimet me financim të huaj janë realizuar me masën 33 përqind. Në total, niveli i realizimit të investimeve paraqitet në nivelin 40.5 përqind të planit. Kështu, në nivel sektori:
· Me një nivel të lartë mosrealizimi paraqitet sektori i transportit, ku vetëm për Ministrinë e Transportit dhe Infrastrukturës, në përputhje me pritshmërinë e realizimit deri në fund të vitit, është propozuar një ulje e limitit të financimit të huaj në masën 7.360 milion LEK. 
· Ministria e Shëndetësisë, ka gjithashtu një mosrealizim të lartë të investimeve me financim të huaj për të cilën është propozuar një pakësim në planin fillestar në masën 958.3 milion LEK ose rreth 79 përqind të planit fillestar. 
Me mosrealizim rezultojnë gjithashtu: 

· Ministria e Punëve të Brendshme 167 milion LEK; 

· Ministria e Arsimit dhe Sportit 310 mil lekë; 

· Ministria e Bujqësisë dhe Administrimit të Ujërave 890.5 mil lekë; 

· Ministria e Mirëqënies Sociale dhe Rinisë 516.5 mil lekë; 

· Ministria e Drejtësisë 750 mil lekë. 

Në total, mosrealizimi i investimeve me financim të huaj për të gjithë Ministritë dhe Institucionet buxhetore përllogaritet në vlerën 11.2 miliard LEK. Shkaqet kryesore të mosrealizimit të investimeve me financim të huaj lidhen kryesisht me parashikimet tejet optimiste të ministrive për realizimin e projekteve me financim të huaj, si dhe mosmarrjen në konsideratë të procedurave që aplikohen për projektet me financim të huaj. Sa më sipër, duhet të shërbejë si një pervojë dhe një mundësi për të përmirësuar procesin e planifikimit të investimeve me financim të huaj për vitin e ardhshëm dhe në vijim.  

Në këtë proces rishikimi të buxhetit janë mbajtur parasysh kërkesat e të gjithë ML dhe Institucioneve buxhetore për rialokime me financim të brendshëm dhe të huaj në mënyrë që të optimizohej buxheti i vitit aktual. Gjithashtu, një fokus të veçantë ka patur dhe mbështetja e disa sektorëve prioritare të Qeverisë siç janë: Transporti; Arsimi; Shëndetësia; Mbrojtja dhe Rendi. Si mundësi shtesë në përmirësimin e performancës së investimeve dhe të buxhetit në tërësi janë parë edhe rialokimet e brendshme ndërmjet shpenzimeve korente me ato kapitale, në përputhje me treguesit e realizimit për periudhën si dhe pritshmërinë e realizimit deri në fund të vitit. Kjo formë rialokimi është zbatuar në një numër të konsiderueshëm institucionesh.

B.4
Borxhi publik dhe menaxhimi i tij

Në fund të qershorit 2014 stoku i borxhit ndaj PBB vlerësohet në 917,6 miliardë LEK, ose  64.99 % (duke konsideruar PBB vjetore dhe pa përfshirë detyrimet e prapambetura) nga i cili 38.49 % është borxh i brendshëm dhe 26.50% është borxh i jashtëm.
	*Në milionë LEK
	2011
	2012
	2013
	Q2 2014

	Stoku Borxhit Gjithsej (I+II)
	772,517
	827,981
	884,692
	917,641

	  I.Stoku i Borxhit të Brendshëm
	438,582
	470,358
	520,786
	543,425

	     -Shtetëror
	429,925
	454,695
	500,868
	522,290

	     -Garantuar
	8,657
	15,663
	19,918
	21,135

	II. Stoku i Borxhit të Jashtëm
	333,935
	357,622
	363,906
	374,216

	     -Shtetëror
	294,276
	319,833
	332,500
	344,184

	     -Garantuar
	39,659
	37,790
	31,406
	30,032

	III. Arrears
	
	
	72,600
	47,600

	PBB
	1,282,300
	1,326,000
	1,358,000
	1,412,000

	Stoku Borxhit Gjithsej/PBB (pa arrears)
	60.24%
	62.44%
	65.15%
	64.99%

	Stoku Borxhit Gjithsej/PBB (me arrears)
	
	
	70.49%
	68.36%

	    -Stoku Borxhit të Brendshëm/PBB
	34.20%
	35.47%
	38.35%
	38.49%

	    -Stoku Borxhit të Jashtëm/PBB
	26.04%
	26.97%
	26.80%
	26.50%


Përsa i përket shërbimit të borxhit, vërehet që shërbimi i borxhit ka ardhur duke u rritur gradualisht dhe kjo kryesisht për shkak të shtesës në stokun e borxhit. 

	*Në milionë LEK
	2011
	2012
	2013
	Q2 2014

	Shërbimi Borxhit gjithsej (I+II)
	48,734
	52,166
	56,109
	30,614

	I. Interesat e Borxhit Gjithsej
	41,121
	41,497
	43,335
	20,489

	   -Interesat e Borxhit të Brendshëm 
	34,253
	34,005
	35,890
	17,937

	   -Interesat e Borxhit të Jashtëm 
	6,868
	7,492
	7,445
	2,552

	II. Principali i Borxhit të Jashtëm 
	7,613
	10,669
	12,774
	10,125

	PBB*
	1,282,300
	1,326,000
	1,358,000
	1,412,000

	Shërbimi Borxhit gjithsej/ PBB
	3.80%
	3.93%
	4.13%
	2.17%

	Interesat e  Borxhit Gjithsej/PBB
	3.21%
	3.13%
	3.19%
	1.45%

	  -Interesat e Borxhit të Brendshëm/PBB
	2.67%
	2.56%
	2.64%
	1.27%

	  -Interesat e  Borxhit të Jashtëm/PBB
	0.54%
	0.57%
	0.55%
	0.18%

	Principali B.Jashtëm/ PBB
	0.59%
	0.80%
	0.94%
	0.75%


Analiza e portofolit të borxhit të brendshëm

Përsa i përket kompozimit të portofolit të borxhit të brendshëm sipas llojit të titujve, ajo që vihet re është se  pjesa përbërëse e bonove të thesarit në totalin e borxhit të brendshëm është ulur nga 47.19 % në fund të vitit 2013 në nivelin prej 47.14 % në muajin qershor 2014, ndërkohë që instrumentet financiarë me afat të gjatë maturimi kanë mbetur thuajse në të njëjtat nivele.
	*Në milionë LEK
	Viti 2011
	Viti 2012
	Viti 2013
	Q2 2014

	Stoku i Borxhit
	438,581
	470,358
	520,786
	543,425

	Bono Thesari
	241,385
	250,352
	245,782
	256,197

	Obligacione
	188,539
	204,343
	255,086
	266,093

	Rivlerësimi i Valutës
	0
	0
	0
	-

	Garancitë
	8,657
	15,663
	19,918
	21,135

	Bono Thesari në %
	55.04%
	53.23%
	47.19%
	47.14%

	Obligacione në %
	42.99%
	43.44%
	48.98%
	48.97%

	Rivlerësimi i Valutës në %
	0.00%
	0.00%
	0.00%
	0.00%

	Kredi Direkte në %
	0.00%
	0.00%
	0.00%
	0.00%

	Garancitë në %
	1.97%
	3.33%
	3.82%
	3.89%


Garancitë në tregun e brendshëm kanë pësuar një rritje e cila vjen si rezultat i mbështetjes së sektorit të energjisë. Gjatë 8-mujorit 2014 ka vazhduar tendenca e uljes së normave të interesit e cila ka nisur që prej mesit të vitit të kaluar. Emetimet me norma të ulëta gjatë vitit të kaluar si edhe gjatë këtij viti kanë dhënë një efekt të konsiderueshëm pozitiv në uljen e shërbimit të borxhit të brendshëm. Rënia e normave reflektohet edhe tek Yieldi mesatar i ponderuar (YMP), i cili në gjashtëmujorin e parë të vitit 2014 vlerësohet në 5.82 %, duke u ulur me 91 pikë bazë krahasuar me fundin e vitit 2013.

Analiza e borxhit të jashtëm

Në dhjetor të vitit 2013 stoku i borxhit të jashtëm vlerësohet në 363.9 milardë LEK, ndërkohë në 6-mujorin e parë të vitit 2014 stoku i borxhit të jashtëm vlerësohet në rreth 374.2 miliardë LEK ose 26.50 % në raport me prodhimin e brendshëm bruto, ku krahasuar me fundin e vitit 2013 borxhi i jashtëm ka pësuar një rritje nominale prej 10.3 miliardë LEK. Efekti i shtesës në stok nga disbursimet është 8 miliardë LEK ose 2.2 % e totalit të fundit të vitit 2013, ndërsa shtesa e cila vjen si rezultat i luhatjeve të kurseve të këmbimit është 2.3 miliardë LEK ose 0.62 përqind.

Mbi rishikimin e buxhetit të vitit 2014

Sipas tabelës në vijim interesat e borxhit të brendshëm parashikohen me ulje 2.9 miliardë LEK, ulje e cila reflekton rënien e vazhdueshme të normave të interesit në të gjithë instrumentet e borxhit. Interesat e borxhit të jashtëm gjithashtu vlerësohen me ulje e cila vjen si rezultat i uljes së normave të interesit në tregun ndërkombëtar dhe uljes së disbursimeve të financimit të huaj. Gjithashtu, ripagesat e borxhit të jashtëm janë ulur me rreth 1 miliard LEK, ulje e cila i atribuohet kryesisht ecurisë së ulët të disbursimeve, si dhe rivlerësimit të pagesave të garancive shtetërore.

 (në milionë LEK)
	Shpenzimet
	Buxheti 2014
	Rishikimi 2014
	Ndryshimi në %

	Shuma e Interesave
	46,400
	42,700
	-7.97%

	Interesa Borxh i Brendshëm
	36,600
	33,700
	-7.92%

	Interesa Borxh i Jashtëm
	9,800
	9,000
	-8.16%

	Ripagesa
	19,600
	18,600
	-5.10%

	Gjithsej
	66,000
	61,300
	-7.12%


C. QËLLIMI I hartimit të këtij AKTI  NORMATIV

Shpenzimet e përgjithshme buxhetore, deri në fund të vitit 2014, parashikohet të mbeten të pandryshuara. Kjo pasi, në marrëveshje me FMN-në, totali i shpenzimeve buxhetore është tregues i pandryshueshëm (Performance Criteria). Ky tregues mund të rritet vetëm për detyrimet e prapambetura. Pavarësisht nga rritja e të ardhurave, ato nuk mund të përkthehen në shpenzime buxhetore. Rrjedhimisht, rritja e të ardhurave buxhetore do të shkojë vetëm për uljen e deficitit buxhetor. 

Ndërkohë, në buxhetin e rishikuar që po Ju propozojmë janë parashikuar edhe disa rialokime të rëndësishme mes zërave të shpenzimeve të përgjithshme, të cilat konsistojnë në:

· Shpenzimet kapitale propozohet t’i nënshtrohen një rialokimi në masën rreth                             14 miliard LEK, përkatësisht nga projektet e investimeve me financim të huaj (kredi) tek ato me financim të brendshëm. Kjo, si pasojë e ecurisë të ngadaltë të zbatimit të projekteve me financim të huaj për vitin 2014, kryesisht në sektorin e rrugëve nacionale. Njëkohësisht, propozohen edhe rialokime mes projekteve të investimeve me financim të brendshëm, drejt atyre me ecuri më të lartë. 
· Shpenzimet Operative & Mirëmbajtje propozohet të rriten në masën 1.195 milion LEK, nga të cilat:

· Ministrinë e Transportit dhe Infrastrukturës i shtohet fondi 686 milionë LEK përkatësisht për mbulimin e shpenzimeve të mirëmbajtjes së rrugëve në masën 400 milionë LEK, dhe për pagesën e vendimeve gjyqësore 286 milionë LEK;
· Ministrisë së Arsimit dhe Sporteve i shtohet fondi 100 milionë LEK për shpenzimet e personelit të pedagogëve të arsimit të lartë;

· Ministrisë së Drejtësisë i shtohet fondi 158 milionë LEK për shlyerjen e detyrimeve të energjisë elektrike dhe furnizimit me ujë të pijshëm për sistemin e burgjeve;

· Ministrisë së Punëve të Jashtme i shtohet fondi 140 milionë LEK për pagesën e detyrimit për godinën e re të NATO-s;

· Agjencisë Kombëtare të Shoqërive të Informacionit (AKSHI) i shtohet fondi rreth                  348 milionë LEK për shlyerjen e pagesës së rradhës ndaj Microsoft;  

· Ministrisë së Zhvillimit Urban dhe Turizmit i shtohet fondi 106.6 milionë LEK për pagesën e subvencionimit të interesave të kredive të strehimit, ndaj “BKT” dhe “Raiffeisen”.

· Shpenzimet për Ndihmën Ekonomike dhe Paaftësinë propozohet të rriten me                      2 miliardë LEK me qëllim shlyerjen e pagesave të prapambetura në këtë zë, krahas përfshirjes së shumës prej 2.3 miliardë LEK në zërin “Detyrime të prapambetura” për këtë qëllim. Për rrjedhojë, gjithsej parashikohet të shtohen në këtë zë rreth 4.3 miliardë LEK. Kjo shtesë vjen si pasojë e pamundësisë aktuale të Ministrisë së Mirëqenies Sociale dhe Rinisë (MMSR) për përballimin e shpenzimeve për ekzekutimin e pagesave për personat me aftësi të kufizuar dhe ndihmën ekonomike, pasi fondet e miratuara në këtë zë nuk përballojnë nevojat aktuale. 
· Shpenzimet për Pushtetin Vendor propozohet të rriten me 4.070 milionë LEK, e cila reflekton rritjen e të ardhurave nga pushteti vendor në masën 2.1 miliardë LEK, rritjen e granteve konkurruese në masën 2.570 milionë LEK, si edhe uljen  me 600 milionë LEK të të ardhurave nga shpërndarja e rentës minerare.

Në këto kushte, Ministria e Financave, nëpërmjet këtij akti normativ, ka rivlerësuar situatën makroekonomike, fiskale dhe buxhetore, me qëllim gjetjen e burimeve të financimit për akomodimin e tyre. Më konkretisht: 
· Të ardhurat e përgjithshme buxhetore, deri në fund të vitit 2014, parashikohet të rriten me rreth 3.2 miliardë LEK, nisur nga performanca e tyre në periudhën 8-mujore, ku:

· Të ardhurat nga pushteti vendor rriten me 2.100 milionë LEK, 
· Të ardhurat jo-tatimore rriten me 1.445 milionë LEK, 
· Të ardhurat nga fondet speciale ulen me rreth 300 milionë LEK, si rezultat i rritjes së të ardhurave në zërat kontribute sigurime shoqërore e shëndetësore me rreth 0.9 miliardë LEK dhe uljes së të ardhurave nga legalizimet në 1.2 miliard LEK.

· Shpenzimet për Pagesën e interesave të borxhit publik (të brendshëm dhe të huaj) propozohet të ulen me rreth 3.7 miliardë LEK. Kjo, kryesisht si rrjedhojë e ecurisë së favorshme gjatë periudhës janar-gusht 2014 të ankandeve të letrave me vlerë të Qeverisë, si edhe si rrjedhojë e stabilitetit të kursit të këmbimit për të njëjtën periudhë.

· Shpenzimet për Fondet speciale propozohet të ulen me 450 milionë LEK, nga të cilat 250 milionë LEK në skemën e sigurimeve shoqërore dhe 200 milionë LEK në skemën e kompensimit të ish-pronarëve. Kjo ulje shpenzimesh vjen nga kursimet që rezultojnë në këto zëra për periudhën 8-mujore. Fondi i kompensimit të ish-pronarëve ulet edhe për shkak të mosrealizimit të të ardhurave në këtë zë, e argumentuar kjo me procesin e rishikimit legjislativ të skemës së legalizimeve të ndërtimeve informale. 
· Njëkohësisht, akti normativ i propozuar parashikon edhe një ndryshim në burimet e financimit të deficitit, ku huamarrja e brendshme rritet me rreth 5.3 miliardë LEK, dhe ajo e huaj ulet me 9.5 miliardë LEK, rrjedhojë kjo e rialokimeve në projektet e investimeve financuar me burime të brendshme dhe të huaja.
· Si rrjedhojë e ndryshimeve të lartpërmendura, niveli i deficitit buxhetor për vitin 2014 parashikohet të ulet me rreth 3.2 miliardë LEK.

Si konkluzion, në gjykimin tonë, ndryshimi i Ligjit të Buxhetit të vitit 2014 bën të mundur arritjen e tre objektivave të rëndësishme:

· Zgjidh përfundimisht çështjen e financimit të paaftësisë me rreth 4.3 miliardë LEK;
· Rrit ndjeshëm nivelin e realizimit të projekteve të investimeve publike me financim të brendshëm në masën rreth 8.7 miliardë LEK;
· Ul nivelin e deficitit buxhetor nga 6.6 për qind e PBB, në 6.3 për qind të PBB; 

� Shiko Vendimin nr. 23, datë 16.04.2014 të Gjykatës Kushtetuese.

